CELEX: 32019D0969
Language: ro
Date: 2019-02-22 00:00:00
Title: Decizia delegată (UE) 2019/969 a Comisiei din 22 februarie 2019 privind instrumentul care le permite solicitanților să își dea sau să își retragă consimțământul pentru o perioadă suplimentară de păstrare a dosarului lor de cerere în temeiul articolului 54 alineatul (2) din Regulamentul (UE) 2018/1240 al Parlamentului European și al Consiliului (Text cu relevanță pentru SEE.)

13.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 156/10
               
            
         DECIZIA DELEGATĂ (UE) 2019/969 A COMISIEI
         din 22 februarie 2019
         privind instrumentul care le permite solicitanților să își dea sau să își retragă consimțământul pentru o perioadă suplimentară de păstrare a dosarului lor de cerere în temeiul articolului 54 alineatul (2) din Regulamentul (UE) 2018/1240 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1240 al Parlamentului European și al Consiliului din 12 septembrie 2018 de instituire a Sistemului european de informații și de autorizare privind călătoriile (ETIAS) și de modificare a Regulamentelor (UE) nr. 1077/2011, (UE) nr. 515/2014, (UE) 2016/399, (UE) 2016/1624 și (UE) 2017/2226 (1), în special articolul 54 alineatul (2) al cincilea paragraf,
         întrucât:
         
                     (1)
                  
                  
                     Regulamentul (UE) 2018/1240 a instituit Sistemul european de informații și de autorizare privind călătoriile (ETIAS) ca un sistem destinat resortisanților țărilor terțe exonerați de obligația de a deține viză la trecerea frontierelor externe. Acesta a stabilit condițiile și procedurile pentru eliberarea sau refuzarea autorizațiilor de călătorie.
                  
               
                     (2)
                  
                  
                     Fiecare dosar de cerere trebuie șters după expirarea perioadei de valabilitate a autorizației de călătorie. Pentru a facilita depunerea unei noi cereri după expirarea perioadei respective, solicitanții pot să își dea consimțământul pentru prelungirea cu trei ani a perioadei de stocare a dosarului de cerere. Prezenta decizie ar trebui să prevadă condițiile referitoare la modul în care solicitanții pot să își dea și să își retragă consimțământul, utilizând un instrument specific.
                  
               
                     (3)
                  
                  
                     Instrumentul pentru acordarea sau retragerea consimțământului ar trebui să fie accesibil prin intermediul site-ului web public specializat și al aplicației pentru dispozitive mobile, precum și prin intermediul unui link securizat, după acordarea autorizației ETIAS.
                  
               
                     (4)
                  
                  
                     Instrumentul pentru acordarea sau retragerea consimțământului ar trebui să permită confirmarea identității solicitantului. Prin urmare, este necesar să se stabilească cerințele de autentificare pentru accesarea instrumentului sus-menționat și să se asigure un acces sigur la acesta, inclusiv prin furnizarea unui cod unic solicitanților. De asemenea, instrumentul pentru acordarea sau retragerea consimțământului ar trebui să le permită solicitanților să consulte datele păstrate înainte de a-și da sau de a-și retrage consimțământul, precum și să stabilească modalitățile de acordare sau de retragere a consimțământului.
                  
               
                     (5)
                  
                  
                     Ar trebui să fie stabilite canalele de comunicare ale instrumentului pentru acordarea sau retragerea consimțământului cu sistemul central al ETIAS. În plus, ar trebui să fie stabilite formatul mesajelor, standardele și protocoalele, precum și cerințele în materie de securitate.
                  
               
                     (6)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu a participat la adoptarea Regulamentului (UE) 2017/2226 al Parlamentului European și al Consiliului (2), nu are obligații în temeiul acestuia și nu face obiectul aplicării sale. Cu toate acestea, având în vedere faptul că Regulamentul (UE) 2018/1240 se întemeiază pe acquis-ul Schengen, Danemarca a notificat la data de 21 decembrie 2018, în conformitate cu articolul 4 din protocolul respectiv, decizia sa de a transpune Regulamentul (UE) 2018/1240 în legislația sa națională.
                  
               
                     (7)
                  
                  
                     Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (3); prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.
                  
               
                     (8)
                  
                  
                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (4); prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.
                  
               
                     (9)
                  
                  
                     În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în sensul Acordului încheiat de Consiliul Uniunii Europene și Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen (5), care se încadrează în domeniul menționat la articolul 1 punctul A din Decizia 1999/437/CE a Consiliului (6).
                  
               
                     (10)
                  
                  
                     În ceea ce privește Elveția, prezenta decizie constituie o dezvoltare a dispozițiilor acquis-ului Schengen, în sensul Acordului încheiat între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, asigurarea respectării și dezvoltarea acquis-ului Schengen (7), care se încadrează în domeniul menționat la articolul 1 punctul A din Decizia 1999/437/CE, citit în coroborare cu articolul 3 din Decizia 2008/146/CE a Consiliului (8).
                  
               
                     (11)
                  
                  
                     În ceea ce privește Principatul Liechtenstein, prezenta decizie constituie o dezvoltare a dispozițiilor acquis-ului Schengen în sensul Protocolului încheiat între Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (9), care se încadrează în domeniul menționat la articolul 1 punctul A din Decizia 1999/437/CE, citit în coroborare cu articolul 3 din Decizia 2011/350/UE a Consiliului (10).
                  
               
                     (12)
                  
                  
                     Autoritatea Europeană pentru Protecția Datelor a fost consultată la 28 ianuarie 2019 și a emis un aviz la 8 februarie 2019,
                  
               ADOPTĂ PREZENTA DECIZIE:
         
            Articolul 1
            Accesul la instrumentul pentru acordarea sau retragerea consimțământului
            Instrumentul pentru acordarea sau retragerea consimțământului este accesibil prin:
            
                        (a)
                     
                     
                        site-ul web public specializat menționat la articolul 16 din Regulamentul (UE) 2018/1240;
                     
                  
                        (b)
                     
                     
                        aplicația pentru dispozitive mobile menționată la articolul 16 din Regulamentul (UE) 2018/1240;
                     
                  
                        (c)
                     
                     
                        un link furnizat de către serviciul de e-mail al ETIAS menționat la articolul 6 alineatul (2) litera (f) din Regulamentul (UE) 2018/1240.
                     
                  
         
            Articolul 2
            Autentificarea cu doi factori pentru a avea acces la instrumentul pentru acordarea sau retragerea consimțământului
            
               (1)   Pentru conectarea la instrumentul pentru acordarea sau retragerea consimțământului, se utilizează o autentificare cu doi factori.
            
            
               (2)   Prima autentificare constă în introducerea următoarelor date:
               
                           (a)
                        
                        
                           numărul cererii;
                        
                     
                           (b)
                        
                        
                           numărul documentului de călătorie.
                        
                     
            
               (3)   În cazul în care solicitantul nu furnizează numărul cererii sale, prima autentificare constă în introducerea următoarelor date:
               
                           (a)
                        
                        
                           numărul documentului de călătorie;
                        
                     
                           (b)
                        
                        
                           țara care a eliberat documentul de călătorie, aceasta fiind selecționată dintr-o listă prestabilită;
                        
                     
                           (c)
                        
                        
                           data eliberării și data expirării documentului de călătorie;
                        
                     
                           (d)
                        
                        
                           prenumele ambilor părinți.
                        
                     
            
               (4)   Numărul cererii trebuie să fie identic cu cel care le-a fost furnizat solicitanților prin intermediul serviciului de e-mail al ETIAS în momentul în care și-au depus cererea. Celelalte date, menționate la alineatul (2) sau la alineatul (3), introduse de către solicitant trebuie să fie identice cu cele furnizate în formularul de cerere.
            
            
               (5)   Cea de a doua autentificare constă într-un cod unic care trebuie introdus în instrumentul pentru acordarea sau retragerea consimțământului.
            
            
               (6)   După furnizarea informațiilor prevăzute la alineatul (2) sau la alineatul (3), codul unic menționat la alineatul (4) este generat automat și îi este transmis solicitantului prin intermediul serviciului de e-mail menționat la articolul 6 alineatul (2) litera (f) din Regulamentul (UE) 2018/1240.
            
            
               (7)   Codul unic expiră după o perioadă scurtă de timp. Trimiterea unui nou cod unic anulează codurile unice trimise în prealabil aceluiași solicitant.
            
            
               (8)   Codul unic este trimis la aceeași adresă de e-mail ca și cea furnizată în cererea care a fost depusă.
            
            
               (9)   Codul unic poate fi utilizat o singură dată.
            
         
         
            Articolul 3
            Consultarea datelor cu ajutorul instrumentului
            
               (1)   În scopul acordării sau al retragerii consimțământului de a prelungi perioada de stocare a dosarului de cerere, instrumentul informează solicitantul cu privire la datele care ar urma să fie păstrate sau șterse.
            
            
               (2)   Înainte de acordarea consimțământului, solicitantul are acces la:
               
                           (a)
                        
                        
                           o versiune a formularului de cerere și a datelor cu caracter personal furnizate de solicitant, accesibilă doar pentru citire;
                        
                     
                           (b)
                        
                        
                           o versiune a documentelor sau a informațiilor suplimentare furnizate, accesibilă doar pentru citire;
                        
                     
                           (c)
                        
                        
                           o versiune, accesibilă doar pentru citire, a datelor adăugate la dosarul de cerere în temeiul articolului 39 alineatul (1) literele (a), (c) și (d) din Regulamentul (UE) 2018/1240, ca urmare a deciziei de eliberare a autorizației de călătorie.
                        
                     
            
               (3)   Înainte de acordarea consimțământului, solicitantul trebuie să fie informat cu privire la:
               
                           (a)
                        
                        
                           faptul că, dacă își dă consimțământul, dosarul de cerere este păstrat pentru o perioadă suplimentară de trei ani de la expirarea perioadei de valabilitate a autorizației de călătorie;
                        
                     
                           (b)
                        
                        
                           faptul că respectivul consimțământ poate fi retras în orice moment, până la expirarea perioadei suplimentare de păstrare;
                        
                     
                           (c)
                        
                        
                           faptul că datele sunt păstrate în scopul facilitării depunerii unei noi cereri;
                        
                     
                           (d)
                        
                        
                           faptul că datele pot fi utilizate în conformitate cu articolul 71 litera (o) din Regulamentul (UE) 2018/1240;
                        
                     
                           (e)
                        
                        
                           procedurile de exercitare a drepturilor prevăzute la articolele 17-24 din Regulamentul (UE) 2018/1725; datele de contact ale responsabilului cu protecția datelor din cadrul Agenției Europene pentru Poliția de Frontieră și Garda de Coastă, al Autorității Europene pentru Protecția Datelor și al autorității naționale de supraveghere a statului membru de primă destinație în care a fost eliberată autorizația de călătorie de către sistemul central al ETIAS sau a statului membru responsabil, în cazul în care autorizația de călătorie a fost eliberată de către o unitate națională a ETIAS.
                        
                     
         
         
            Articolul 4
            Acordarea consimțământului
            
               (1)   Consimțământul se acordă prin intermediul unei declarații semnate electronic prin bifarea căsuței corespunzătoare din instrumentul pentru acordarea sau retragerea consimțământului.
            
            
               (2)   În urma acordării consimțământului, solicitantul primește un e-mail care conține următoarele informații:
               
                           (a)
                        
                        
                           confirmarea că dosarul de cerere al solicitantului este păstrat pentru o perioadă suplimentară de trei ani de la expirarea perioadei de valabilitate a autorizației de călătorie;
                        
                     
                           (b)
                        
                        
                           un link către instrumentul pentru acordarea sau retragerea consimțământului;
                        
                     
                           (c)
                        
                        
                           notificarea faptului că datele sunt păstrate în scopul facilitării depunerii unei noi cereri și că datele respective pot fi utilizate în scopurile menționate la articolul 71 litera (o) din Regulamentul (UE) 2018/1240;
                        
                     
                           (d)
                        
                        
                           notificarea faptului că respectivul consimțământ poate fi retras în orice moment, până la expirarea perioadei suplimentare de păstrare;
                        
                     
                           (e)
                        
                        
                           notificarea faptului că solicitantul este sfătuit să își păstreze numărul actual al cererii pentru a reutiliza dosarul de cerere păstrat în vederea depunerii unei noi cereri.
                        
                     
         
         
            Articolul 5
            Retragerea consimțământului
            
               (1)   Retragerea consimțământului privind păstrarea dosarului de cerere se indică prin bifarea căsuței corespunzătoare din instrumentul pentru acordarea sau retragerea consimțământului.
            
            
               (2)   În cazul în care consimțământul este retras pe parcursul perioadei de valabilitate a actualei autorizații de călătorie, solicitantului i se trimite un e-mail prin care se confirmă faptul că dosarul de cerere va fi șters după expirarea perioadei de valabilitate a autorizației sale actuale de călătorie.
            
            
               (3)   În cazul în care consimțământul este retras pe parcursul perioadei suplimentare, solicitantului i se trimite un e-mail prin care se confirmă faptul că dosarul de cerere va fi șters.
            
         
         
            Articolul 6
            Comunicarea dintre instrument și sistemul central
            
               (1)   După acordarea consimțământului pentru păstrarea unui dosar de cerere în conformitate cu articolul 54 din Regulamentul (UE) 2018/1240:
               
                           (a)
                        
                        
                           instrumentul pentru acordarea sau retragerea consimțământului informează sistemul central al ETIAS cu privire la consimțământ prin intermediul serviciului web securizat, menționat la articolul 6 alineatul (2) litera (l) din Regulamentul (UE) 2018/1240;
                        
                     
                           (b)
                        
                        
                           sistemul central al ETIAS păstrează dosarul de cerere pentru o perioadă de trei ani de la expirarea perioadei de valabilitate a autorizației actuale de călătorie.
                        
                     
            
               (2)   După retragerea consimțământului pentru păstrarea unui dosar de cerere în conformitate cu articolul 54 din Regulamentul (UE) 2018/1240:
               
                           (a)
                        
                        
                           instrumentul pentru acordarea sau retragerea consimțământului informează sistemul central al ETIAS cu privire la retragere;
                        
                     
                           (b)
                        
                        
                           sistemul central al ETIAS șterge automat dosarul de cerere după expirarea perioadei de valabilitate a autorizației actuale de călătorie sau în cursul perioadei suplimentare de păstrare de trei ani, în cazul în care consimțământul este retras în perioada respectivă.
                        
                     
            
               (3)   La expirarea perioadei de păstrare, dosarul de cerere se șterge automat din sistemul central al ETIAS, astfel cum se menționează la articolul 54 alineatul (3) din Regulamentul (UE) 2018/1240.
            
         
         
            Articolul 7
            Formatul mesajelor, standarde și protocoale
            Formatul mesajului și protocoalele de pus în aplicare trebuie incluse în specificațiile tehnice menționate la articolul 73 alineatul (3) din Regulamentul (UE) 2018/1240.
         
         
            Articolul 8
            Considerații specifice în materie de securitate
            
               (1)   Instrumentul pentru acordarea sau retragerea consimțământului este conceput și implementat astfel încât să asigure confidențialitatea, integritatea și disponibilitatea datelor prelucrate, precum și nerepudierea tranzacțiilor. Implementarea tehnică și organizațională a instrumentului trebuie să respecte cerințele planului de securitate al ETIAS menționat la articolul 59 alineatul (3) din Regulamentul (UE) 2018/1240 și cerințele prevăzute de normele în materie de protecție a datelor și de securitate aplicabile site-ului web public și aplicației pentru dispozitive mobile menționate la articolul 16 alineatul (10) din Regulamentul (UE) 2018/1240.
            
            
               (2)   Instrumentul pentru acordarea sau retragerea consimțământului este conceput și implementat astfel încât să se împiedice accesul neautorizat la acesta. În acest scop, instrumentul pentru acordarea sau retragerea consimțământului limitează numărul de tentative de acces cu același număr de document de călătorie, cu același număr de cerere și cu același cod unic. Instrumentul trebuie să includă și măsuri de protecție împotriva unui comportament care nu este al unei ființe umane.
            
            
               (3)   Instrumentul pentru acordarea sau retragerea consimțământului trebuie să includă măsuri vizând expirarea sesiunii după câteva minute de inactivitate.
            
            
               (4)   Detaliile suplimentare privind confidențialitatea, integritatea și disponibilitatea datelor prelucrate trebuie să facă obiectul specificațiilor tehnice menționate la articolul 73 alineatul (3) din Regulamentul (UE) 2018/1240.
            
         
         
            Articolul 9
            Evidențe
            
               (1)   Instrumentul pentru acordarea sau retragerea consimțământului păstrează evidențe ale activităților, care includ următoarele elemente:
               
                           (a)
                        
                        
                           datele de autentificare, precizându-se inclusiv dacă autentificarea s-a efectuat cu succes sau nu;
                        
                     
                           (b)
                        
                        
                           data și locul accesului;
                        
                     
                           (c)
                        
                        
                           valoarea căsuței de bifat pentru acordarea sau retragerea consimțământului.
                        
                     
            
               (2)   Evidențele activităților aferente instrumentului se copiază în sistemul central. Acestea se păstrează pentru o perioadă de cel mult un an de la încheierea perioadei suplimentare de păstrare a dosarului de cerere, cu excepția cazului în care sunt necesare pentru desfășurarea unor proceduri de monitorizare inițiate deja. După această perioadă, evidențele sunt șterse automat.
               Aceste evidențe pot fi utilizate doar în sensul articolului 69 alineatul (4) din Regulamentul (UE) 2018/1240.
            
         
         
            Articolul 10
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 22 februarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 236, 19.9.2018, p. 1.
         
            (2)  Regulamentul (UE) 2017/2226 al Parlamentului European și al Consiliului din 30 noiembrie 2017 de instituire a Sistemului de intrare/ieșire (EES) pentru înregistrarea datelor de intrare și de ieșire și a datelor referitoare la refuzul intrării ale resortisanților țărilor terțe care trec frontierele externe ale statelor membre, de stabilire a condițiilor de acces la EES în scopul aplicării legii și de modificare a Convenției de punere în aplicare a Acordului Schengen și a Regulamentelor (CE) nr. 767/2008 și (UE) nr. 1077/2011 (JO L 327, 9.12.2017, p. 20).
         
            (3)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).
         
            (4)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).
         
            (5)  JO L 176, 10.7.1999, p. 36.
         
            (6)  Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999, p. 31).
         
            (7)  JO L 53, 27.2.2008, p. 52.
         
            (8)  Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).
         
            (9)  JO L 160, 18.6.2011, p. 21.
         
            (10)  Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).